Zápisnica zo zasadnutia Obecného zastupiteľstva 
obce Zemianske Kostoľany dňa 25. 11. 2015
 
Prítomní: poslanci OZ, hlavný kontrolór obce a občania podľa prezenčnej listiny

Program:

1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovaní dňa 14. 10. 2015 a 28. 10. 2015.
5.	Vyjadrenie k diskusným príspevkom predneseným občanmi na rokovaniach dňa 14. 10. 2015 a 28. 10. 2015.
6.	Súbor rozpočtových opatrení podľa zákona 583/2004 Z.z. – zmena rozpočtu obce č. 4/2015.
7.	Prerokovanie protestu prokurátora proti Všeobecne záväznému nariadeniu obce Zemianske Kostoľany č. 2/2006 o poriadku pre pohrebiská na území obce Zemianske Kostoľany. 
8.	Úprava uznesenia č. 106/15 zo dňa 28. 10. 2015.
9.	Návrh na schválenie Zadania pre spracovanie návrhu Územného plánu zóny „Obytný súbor Pažite II. Zemianske Kostoľany“.
10.	Plán kontrolnej činnosti hlavného kontrolóra obce na 201rok 2016.
11.	Vlastnícke vzťahy NKP – Jožičkina kúria.
12.	Pridelenie nájomného bytu.
13.	Prejednanie žiadostí.
14.	Informácie o aktivitách v obci.
15.	Diskusia.
16.	Návrh na uznesenie.
17.	Záver.

K bodu č. 1 -  Otvorenie.
Ing. Jana Školíková – privítala všetkých poslancov OZ,  prítomných  občanov obce  a predniesla program OZ. Mgr. Iveta Melišková navrhla zmenu v programe a to, v bode č.8 zmeniť slovo „úprava“ na „zrušenie“ a vypustiť bod č. 10 - Plán kontrolnej činnosti hlavného kontrolóra obce na rok 2016. Starostka predniesla nový zmenený program podľa návrhu poslankyne.
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovaní dňa 14. 10. 2015 a 28. 10. 2015.
5.	Vyjadrenie k diskusným príspevkom predneseným občanmi na rokovaniach dňa 14. 10. 2015 a 28. 10. 2015.
6.	Súbor rozpočtových opatrení podľa zákona 583/2004 Z.z. – zmena rozpočtu obce č. 4/2015.
7.	Prerokovanie protestu prokurátora proti Všeobecne záväznému nariadeniu obce Zemianske Kostoľany č. 2/2006 o poriadku pre pohrebiská na území obce Zemianske Kostoľany. 
8.	Zrušenie uznesenia č. 106/15 zo dňa 28. 10. 2015.
9.	Návrh na schválenie Zadania pre spracovanie návrhu Územného plánu zóny „Obytný súbor Pažite II. Zemianske Kostoľany“.
10.	Vlastnícke vzťahy NKP – Jožičkina kúria.
11.	Pridelenie nájomného bytu.
12.	Prejednanie žiadostí.
13.	Informácie o aktivitách v obci.
14.	Diskusia.
15.	Návrh na uznesenie.
16.	Záver.
OZ schvaľuje program rokovania podľa predloženého návrhu.

K bodu č.2 - Určenie zapisovateľa a overovateľov zápisnice.
Ing. Jana Školíková – za zapisovateľku určila Mgr. Eriku Matejovičovú, za overovateľov zápisnice Bohdanu Pilchovú a Ing. Bronislava Bajgara. 

K bodu č.3 - Voľba návrhovej komisie.
Ing. Jana Školíková – do návrhovej komisie navrhla za predsedu Vladimíra Matejova a za členov Miroslava Semaníka a Ing. Mareka Rolinca. 
OZ schvaľuje návrhovú komisiu podľa predloženého návrhu.

K bodu č.4 - Kontrola plnenia uznesenia z rokovania dňa 14.10.2015 a 28.10.2015
Ing. Jana Školíková – skontrolovala plnenie uznesení zo zasadnutia dňa 14.10.2015
91/15 - program - splnené
92/15 - návrhová komisia pracovala v schválenom zložení
93/15 - splnené, zmluva podpísané obojstranne, zverejnená, účinná, platná
94/15 - splnené, zmluvy boli poskytnuté a so zostávajúcimi štyrmi vlastníkmi pozemkov sa rokuje
95/15 - nedošlo k plneniu, uznesenie bolo neschvaľujúce
96/15 - veliteľ DHZ začal vykonávať svoju funkciu
97/15 - uznesenie splnené, uzavretá nájomná zmluva, zverejnená, platná, účinná. Protokol o prevzatí bytu podpísaný.
98/15 - výzva zverejnená, bol doručený jeden návrh, ponuka bola vyhodnotená
99/15 - výzva spracovaná, zverejnená, doručené návrh dvoch uchádzačov, ponuky vyhodnotené a úspešný uchádzač podpíše návrh zmluvy o dielo 
Ing. Jana Školíková – skontrolovala plnenie uznesení zo zasadnutia dňa 28.10.2015
100/15 - program - splnené
101/15 - návrhová komisia pracovala v schválenom zložení
102/15 - v súvislosti s uznesením boli Prima banke poskytnuté všetky podklady a doklady, aby mohol byť úver schválený. Schválenie úveru bankou bolo potvrdené dnes.
103/15, 104/15 - uznesenie predložené rozpočtárke obce na zapracovanie zmeny do rozpočtu obce v roku 2015 a do pripravovaného rozpočtu na 2016
105/15 - na základe uznesenia bol prejavený záujem o kúpu vozidla DHZ Cígeľ, dohodnutá je miestna obhliadka vozidla
106/15 - uznesenie na OZ dňa 25.11.2015 bude zrušené, keďže Makyta, a.s. Púchov odskočila od ponuky. Obdobné uznesenie je pripravené na schválenie s inou spoločnosťou. 
 
K bodu č. 5 – Vyjadrenie k diskusným príspevkom predneseným občanmi na rokovaniach dňa 14.10. a 28.10.2015
Ing. Jana Školíková - reagovala na prednesené príspevky, ktoré na minulom rokovaní predniesli:
→	p. Školna  - parkovanie – starostka vykonala osobnú obhliadku lokality a dva krát tam stálo vždy len jedno auto. 
→	p. Kováč – dopravné značenie MŠ – na web stránke obce je možné využiť portál odkaz pre starostu, bola odoslaná žiadosť na zmenu značenia ODI výlučne pre potreby MŠ
→	p. Kováč – MŠ spotreba energie – bolo podané trestné oznámenie 
→	p. Kováč – obvinenie zamestnanca – na zástavku Ing. Ďanovský viezol občana našej obce pána J.Svobodu, ktorý pre obec vykonáva drobné stolárske práce, toho času boli na obhliadke zastávky, kde bolo potrebné opraviť poškodené dosky na lavičke zastávky. Obviňovanie nie je na mieste, nekonala sa žiadna zlodejina, ako to bolo označené v príspevku.
→	p. Kováč – stavebný dozor – vysvetlila, že pôvodcom zmluvy, ktorú p. Kováč použil vo výrokoch nie je obec a ani sa zamestnanec nemenoval do funkcie stavebného dozoru. Zmluvu vyhotovil dodávateľ, kde Ing. Ďanovského uviedol ako stavebno-technický dozor, čo je rozdiel. Táto zmluva bolo povinnou prílohou ponuky doručenej v rámci verejného obstarávania, ktorú predkladal uchádzač o zákazku.
→	p. Kováč – ZŠ plynové kotle – téma bola preberaná už na OZ. Výzva môže a nemusí byť vyhlásená aj v r. 2019, kotolňa je v zlom stave a je nevyhnutné zafinancovať rekonštrukciu z obce. 
→	p. Kováč – permanentky – v obci poskytujeme iné benefity, napr. dôchodcovia majú poukážky v hodnote 7 €, poskytujeme jednorazové dávky. Komisia sociálnej a bytovej politiky môže v budúcnosti navrhnúť niečo nové, nie je to vylúčené. 
Ing. Jana Školíková - vyzvala poslancov a občanov k diskusii. Bez pripomienok. 

K bodu  č. 6 - Súbor rozpočtových opatrení podľa zákona 583/2004 Z.z. – zmena rozpočtu obce č. 4/2015.
Ing. Jana Školíková – vyzvala predsedu finančnej komisie na oboznámenie sa so zmenou rozpočtu
Peter Rybár – predniesol stručný prehľad zmien v príjmovej a výdavkovej časti rozpočtu. Pripomienky poslancov sú zapracované, dokument je pripravený na schválenie a  je prílohou tejto zápisnice.
Ing. Jana Školíková – dodala, že pre budovu hasičskej zbrojnice je vyčlenených 9 600 €, z toho 6 000 € grant SE, a.s.
 
K bodu č. 7 - Prerokovanie protestu prokurátora proti Všeobecne záväznému nariadeniu obce Zemianske Kostoľany č. 2/2006 o poriadku pre pohrebiská na území obce Zemianske Kostoľany. 
Ing. Jana Školíková – oboznámila prítomných s problematikou doručeného protestu, kde nemenovaná FO, ktorá sa zameriava na spracované VZN obcí na Slovensku podala návrh na Okresnú prokuratúru v Prievidzi na prešetrenie VZN č. 2/2006. Citovala niektoré nariadenia a úpravy, ktoré zameriavali hlavne na prevádzkový poriadok pohrebiska. Protest vysvetľuje mylný procesný postup prijatia VZN č.2/2006, aj podľa zákona č.369/1990 a zákona č.131/2010. Starostka navrhuje vyhovieť tomuto protestu a postupovať pri príprave nového VZN a normy v zmysle vysvetlení uvedených v proteste prokurátora. 
Ing. Jana Školíková - vyzvala poslancov a občanov k diskusii. Bez pripomienok. 

K bodu č. 8 – Zrušenie uznesenia č. 106/15 zo dňa 28. 10. 2015.
Ing. Jana Školíková – tento bod bol už spomenutý pri kontrole plnenia uznesení, kde spoločnosť odstúpila od odpredaja hasičského vozidla, ktorého ponuku inzerovali. Ruší sa uznesenie č.106/15 a navrhuje prijať nové uznesenie na zakúpenie hasičského vozidla TATRA 148 CAS 32 od Petrolservis - Fire Servis, s.r.o. Trnava za cenu 12 000,00 EUR.

K bodu č. 9 - Návrh na schválenie Zadania pre spracovanie návrhu Územného plánu zóny „Obytný súbor Pažite II. Zemianske Kostoľany“.
Ing. Jana Školíková – téma územného plánu zóny je aktuálna už od mája 2015 a predmetom je individuálna bytová výstavba. ÚPN zóny je spracovávaný v niekoľkých fázach – prieskumy a rozbory, spracovanie zadania, ktorého podstatou je zosumarizovanie všetkých vyjadrení od štátnych organov a inštitúcií,  správcov inžinierskych sietí. Okresný úrad Trenčín posúdil tento materiál a vydal odporúčacie stanovisko na schválenie. Po schválení uznesenia a doručení spracovateľovi, do 30 dní bude vypracovaný čistopis ako finálny dokument. Podľa štúdie by malo vzniknúť 33 pozemkov o výmere od 620 – 1040 m². Lokalita nemá pravidelný tvar a z toho dôvodu nie sú rovnaké navrhované pozemky.
Ing. Jana Školíková - vyzvala poslancov a občanov k diskusii. Bez pripomienok. 

K bodu č. 10 - Vlastnícke vzťahy NKP – Jožičkina kúria.
Ing. Jana Školíková - uviedla, že problematikou sa zaoberá už dva roky, kde pre NKP padli návrhy na asanáciu kúrie, ktoré ale boli zamietnuté. Obec je vedená ako správca tejto kúrie a za vlastníka môže byť na základe odporúčaného postupu Ministerstva kultúry SR určená obec na základe rozhodnutie Okresného súdu v Trenčíne. OZ sa zaoberalo 14.10.2015 touto záležitosťou, podanie návrhu nebolo schválené, a teda žiadosť o určenie vlastníctva na Okresný súd do Trenčína nebola podaná. Do podateľne OcÚ bola neskôr doručená žiadosť fyzickej osoby, ktorá ma záujem o kúpu NKP, kde uvádza, že má záujem obnoviť a zveľadiť Jožičkinu kúriu. Poslanci boli oboznámení s touto ponukou, nie všetci sú naklonení k tejto ponuke. Ak by aj obec chcela vyhovieť žiadosti, musí byť v zmysle zákona o majetku obcí na odpredaj nehnuteľného majetku vyhlásená verejná súťaž, z ktorej vyjde úspešný uchádzač. Myslí si, že o túto nehnuteľnosť nebude záujem, a preto navrhuje so záujemcom uzavrieť vopred zmluvu o budúcej kúpnej zmluve, v ktorej sa v prípade, že tento záujemca bude úspešný vo verejnej súťaži, zaviaže, že nehnuteľnosť po nadobudnutí do vlastníctva obce odkúpi do svojho vlastníctva. 
Mgr. Iveta Melišková – vystúpila s nesúhlasným stanoviskom a citovala zo žiadosti vybranú časť, na základe ktorej nedôveruje žiadateľovi.
Ing. Bronislav Bajgar – nikdy nie je isté, kto je FO a aký má zámer. V zmysle zákona o nakladaní s majetkom obce, úspešný uchádzač vzíde s verejnej súťaže. Myslí si, že uzavretím zmluvy o budúcej kúpnej zmluve, sa už vopred uprednostní konkrétny uchádzač a došlo by k porušeniu zákona. Zaujímal sa, či nie je možné, aby tento záujemca sám požiadal okresný súd o určenie vlastníctva priamo na neho.
Ing. Jana Školíková – odpovedala, že zisťovala túto informáciu na Krajskom pamiatkovom úrade, ale v tomto konkrétnom prípade nemajú vedomosti, ako by bolo možné postupovať a odporučili obrátiť sa na okresný súd.
Ing. Jozef Krett – podotkol, že  nie je vhodné spisovať zmluvu o budúcej zmluve a súhlasí s p. Bajgarom v tom zmysle, že nikdy nie je istota. Obec je správca, náklady na spravovanie sú, je len otázka na zváženie, či ísť do rizika. Reagoval na dotaz poslankyne Mgr. Meliškovej, kde sa vôbec nečuduje žiadateľovi, že dal klauzulu do žiadosti, ktorá sa síce jej nepáči, ale ani on ako žiadateľ nevie, koľko bude stáť kúpa. Je to risk obojstranný. 
Ing. Jana Školíková – žiadateľ je z Diviackej Novej Vsi, vlastní malú stavebnú firmu a spolupracuje s ďalším nadšencom kultúrnych pamiatok, ktorí sa aktívne venuje zveľaďovaniu a pričinil sa aj o záchranu niektorých pamiatok. Nemá dôvod nedôverovať, aj keď opatrnosť je na mieste. Požiada v tejto veci o právnu pomoc právneho zástupcu obce.

K bodu č. 11 - Pridelenie nájomného bytu.
Ing. Jana Školíková – vyzvala predsedu komisie sociálnych vecí a bytovej politiky k predneseniu návrhov na pridelenie uvoľneného nájomného bytu.
Mgr. Iveta Melišková - v obci sa uvoľnil 1 byt v bytovom dome 683/53, byt č. 14. Doterajšiemu nájomcovi bola vypovedaná nájomná zmluva z dôvodu neplnenia si finančných záväzkov. Na OcÚ boli doručené dve žiadosti s prílohami potrebnými k prideleniu bytu. 
Komisia preverila všetky doručené doklady a  navrhuje zastupiteľstvu schváliť pridelenie bytu č. 14 v bytovom dome 683/53 p. Gizele Gotthardtovej, bytom M.R.Štefánika 1621/17, Nováky v zmysle zákona na 3 roky. 
K bodu č. 12 - Prejednanie žiadostí.
Ing. Jana Školíková – vyzvala predsedov komisií k predneseniu žiadostí.
Komisia ekológie, životného prostredia, ochrany verejného poriadku a bezpečnosti – Bc. Peter Hurtiš – mali dve žiadosti doručené do podateľne, a to: navrhovateľa Lamaz s.r.o. so zámerom o Zariadenie na zber a zhodnocovanie odpadu Zemianske Kostoľany, komisia vydala súhlasné stanovisko. Druhá žiadosť od Slovenskej inšpekcie životného prostredia, kde predmetom je skúšobná prevádzka IPR ENO 09012 IP GO blok 1,2 ENO B. Plánované rokovanie je dňa  10.12.2015 aj za účasti Ing. Rolinca a starostky obce v ENO s účastníkmi konania.  
Komisia stavebná a územného rozvoja obce – predseda Vladimír Matejov – oboznámil s činnosťou komisie, týkajúcej sa prejednania ohlásenia drobných stavieb, vyjadrenia k stavbám, ktoré prejednávala priebežne. Žiadatelia budú o výsledkoch rokovaní komisie upovedomení poštou. 
Komisia finančná – predseda Peter Rybár – bez žiadostí.
Komisia kultúry, športu a vzdelávania – predseda PaedDr. Ivana Plachá - bez žiadostí.
Komisia sociálnych vecí a bytovej politiky – predseda Mgr. Iveta Melišková – bod v programe č. 11 a zároveň na obecný úrad bola doručená žiadosť našej občianky, ktorá žije sama, je bezdetná, má veľmi nízky starobný dôchodok. Po prehodnotení žiadosti komisia konštatuje, že žiadosť spĺňa náležitosti VZN 1/2015, čl.III, § 2, bod 2 a bod 3d). Komisia navrhuje poskytnúť výpomoc v hodnote 100,00 € na nákup potravín, liekov, prípadne iných nevyhnutných životných potrieb. Komisia vyhodnotila každoročnú akciu pri príležitosti mesiaca úcty k starším a chorým, s konštatovaním, že z celkového počtu 90 občanov si 87 občanov vybralo poukaz a 3 občania si nevybrali poukaz. Celkové čerpane 609,- EUR.
Ing. Jana Školíková - doplnila jednu žiadosť, kedy sa osobne MUDr. Juríček dostavil a ústne predniesol požiadavku spojenú s udržateľnosťou ambulancie v zdravotnom stredisku. Navrhuje prerokovať a nájsť benefity, poskytnutím ktorých by našim občanom obec garantovala zdravotnú starostlivosť. 
K bodu č. 13 -  Informácie o aktivitách v obci.
Ing. Jana Školíková – oboznámila verejnosť s aktivitami v obci a vymenovala nasledovné:

•	Zabezpečenie dopravných značiek na zníženie rýchlosti nákladných motorových vozidiel na celom úseku ulice Domovina a ich osadenie po predchádzajúcom získaní súhlasu kompetentných orgánov a po vydaní rozhodnutia Okresným úradom Prievidza.
•	Výroba a osadenie štyroch exteriérových lavičiek na ihrisko na bytovkách Domovina
•	Uloženie betónových prefabrikátov na spevnenie svahu na dvore materskej školy 
•	Náter stĺpov miestneho rozhlasu
•	Pracovné rokovanie s vedením ENO vo veci zabezpečenia dodávky elektrickej energie na futbalovom ihrisku v ďalšom období.
•	Získavanie podkladov, spracovanie spisu a podanie žiadostí o dotáciu z Ministerstva kultúry SR z programu Obnovme si svoj dom na účel spracovania historicko-umeleckých výskumov a historicko-architektonických výskumov nehnuteľných kultúrnych pamiatok „Sýpka“ a „Kišasoňkin kaštieľ“ v zmysle rozhodnutia Krajského pamiatkového úradu Trenčín.
•	Zabezpečenie verejného obstarávania na dodávateľa prác Rekonštrukcia verejného osvetlenia v obci Zemianske Kostoľany.
•	Zabezpečenie verejného obstarávania na dodávateľa služieb Vývoz komunálneho odpadu v obci Zemianske Kostoľany.
•	Vyhodnotenie ponúk na realizáciu prác „Odstránenie stavby č 445 na ulici Kpt. Weinholda“ a „Rekonštrukcia sociálnych zariadení v hasičskej zbrojnici“.
•	Pracovné rokovanie s autormi jednotlivých kapitol za účelom odovzdania čistopisov do Monografie obce Zemianske Kostoľany.
•	Zabezpečenie podkladov k pripravovanému prevodu vlastníctva hasičského vozidla pre obec.
•	Zabezpečenie podpisov väčšej časti zmlúv o budúcej zmluve o vecnom bremene k pozemkom vo vlastníctve fyzických osôb, ktorými má prechádzať kanalizačná ryha.
•	Zabezpečenie nového variantu riešenia dopravnej situácie pri združenom objekte číslo 3 – klub dôchodcov, drogéria, textil po predchádzajúcom nesúhlase Dopravného inšpektorátu Prievidza k pôvodne predloženému variantu.
•	Podanie projektu na podporu zamestnávania pre piatich nezamestnaných občanov s predpokladaným nástupom 1. 12. 2015.
•	Kaštieľ – ukončujuce stavebné práce – chodníky v parku, nádvorie, vstupy do kaštieľa, farebné prevedenie vonkajších omietok, vnútorné omietky, maľovky, podlahy a schody, keramické obklady, zabudovanie elektrických spotrebičov, sanity, dodávka interiérového zariadenia, kuchynských spotrebičov, mobiliáru.
•	Účasť moja osobná aj poverených zamestnancov obce na viacerých seminároch a školeniach z dôvodu elektronizácie verejnej správy a zmeny legislatívy vo viacerých oblastiach, napr. zákon o odpadoch, zákon o miestnych daniach a poplatkoch, rozpočtové pravidlá verejnej správy, rozpočtové pravidlá územnej samosprávy, zákon o e-governmente, zákon o matrikách, zákon o účtovníctve, zákon o priestorových informáciách, o civilnej ochrane obyvateľstva 
•	poďakovala klubu dôchodcov za prípravu občerstvenia počas školenia v DK SNP o e-governmente pre účastníkov

K bodu č. 14 – Diskusia.
Ing.  Jana Školíková – otvorila diskusiu pre poslancov.
Miroslav Semaník – reagoval na novoosadené tabule na ulici Domovina, kde v križovatke pri bytovkách je ľahko prehliadnuteľná
Ing. Jana Školíková – značka bola osadená podľa projektu, ktorý vypracovala akreditovaná spoločnosť, projekt schválený ODI a OÚ odbor dopravy v Prievidzi.
Bc. Peter Hurtiš – na základe podnetu od občanov na portály odkaz pre starostu, bude riešiť parkovanie vozidla komisia 
p.Ďurtová – ozrejmila na margo kúrie, že k stavbe prislúchali niekedy aj viaceré pozemky okolo a preto navrhuje skontrolovať pozemkové mapy, aby žiadateľ o kúpu kúrie nemal záujem prísť k pozemkom. 
Ing. Jana Školíková – pozemok pod stavbou je vo vlastníctve Ministerstva hospodárstva SR, aj pozemok pod tenisovými kurtami
Bc. Peter Hurtiš – keby chcel žiadateľ o kúpu kúrie pozemky, tak sa musí obrátiť na ministerstvo a nie na obec.
p. Ďurtová – pripomenula, že v roku 2016 je potrebné skontrolovať 10 ročné nájomné zmluvy hrobových miest. Ďalej sa spýtala, prečo cesta, ktorá bola vybudovaná na účely mimoriadnej situácie na ulici Domovina ako obchádzka (cez ulicu Boženy Nemcovej a bývalé Štátne majetky), v súčasnosti je neprejazdná.
Ing. Jana Školíková – vyjadrila sa, že sa zmenili vlastnícke vzťahy ROEPom v r. 2000. Pozemky boli odpredané a sú v osobnom vlastníctve. 
Ing. Marek Rolinec – doplnil, že sa mala dať v minulosti na vybudovanej ceste ťarcha 
p.Plachý - pripomienkoval, či zvažujú príspevok pre dôchodcov nad 80 rokov zvýšiť, keďže títo občania majú najnižšie dôchodky. Ďalej ho trápi umiestnenie pamätnej tabule pred DK SNP, aby ju nezničili vandali.
Mgr. Iveta Melišková - komisia uvažovala už aj nad zvýšením príspevku na 10,00 €.
p.Hulínyiová  - tabuľu pred DK SNP majú zamestnankyne pod dozorom a lokalita umiestnenia je podľa jej názoru lepšia ako v parku. 
Ing. Jana Školíková  - v budúcnosti sa uvažuje doplniť kamerový systém aj pre DK SNP, a tým sa zvýši ochrana nielen tohto objektu, ale aj okolia.
p. Školna – pripomienkoval strom na cintoríne, ktorý znehodnocuje a špiní pomníky. Navrhol výrub alebo opílenie. Ďalej uviedol, že s p. Svobodom bol na Hôrke opravovať lavice a pomáhal mu s drobnými  prácami.  Vie, že opravoval aj iné drevené nedostatky a že práce vykonáva kvalitne. Ďalej odporúča, aby obec zabezpečila merania rýchlosti hliadkou policajtov na ulici Domovina. 
Bc. Peter Hurtiš - máme prísľub merania a váženia nákladných vozidiel na ulici Domovina, žiaľ súčasná situácia je taká, že hliadky majú výkon služieb prispôsobený bezpečnostnej situácii. 
p. Oršula – spýtal sa na riešenie el.energie na ihrisko a naznačil spoluprácu s p. Francom ako majiteľom susedných pozemkov. Označil problém starej rozvodnej skrine alebo el. prípojku kopať a pripraviť aj 150 m kábla. Ďalej navrhol osvetliť na ulici Domovina okrem cesty aj chodníky. 
Ing. Jana Školíková - podala informáciu o rokovaní so zástupcom ENO, ktorý vyjadril súhlas na rekonštrukciu rozvodnej skrine. Je dohodnutá na stretnutí s vlastníkom pozemku s p. Francom budúci týždeň, na ktorom dohodnú podmienky, za ktorých by udelil súhlas na umiestnenie rozvodnej skrine na pozemku v jeho vlastníctve. Na zmeny počtu osvetľovacích telies pred realizáciou rekonštrukcie verejného osvetlenia je neskoro. Obec má povinnosť zabezpečiť v intraviláne obce aj cesty.
Ing. Bronislav Bajgar - ramená nepresvetlia cez zelený pás chodník pre chodcov, bol by rád, ale je to nerealizovateľné.
Vladimír Matejov – navrhuje osvetliť aspoň miesta na ulici Pod horou, kde občania prechádzajú cez železničnú trať, lebo je osvietená.
Ing. Jana Školíková – po rekonštrukcii sa budeme možnosťami osvetlenia tohto úseku zaoberať.
Bc. Peter Hurtiš – zaviazali sme sa k zníženiu spotreby elektrickej energie, budú použiť LED svietidlá, kde svietivosť je oveľa väčšia, preto si myslí, že s ďalším dopĺňaním by sme mali byť opatrní.
p.Preťo - spýtal sa na lokalitu, kde bol starý stánok, je tam veľký skok, žiada sa tam kameninová údržba alebo drobné terénne úpravy.
Ing. Jana Školíková – vie o tomto konkrétnom nedostatku na tržnici, obec je viazaná do roku 2016 udržateľnosťou projektu v súlade s podmienkami čerpania EÚ fondov, po ukončení viazanosti bude môcť byť realizovaná náprava podľa potreby.
Ing. Jana Školíková – ukončila diskusiu a poďakovala za diskusné príspevky.

K bodu č. 15 - Návrh na uznesenie.
Vladimír Matejov – predseda návrhovej komisie predniesol návrhy na uznesenia: 
107/15 Obecné zastupiteľstvo schvaľuje – program rokovania obecného zastupiteľstva podľa predneseného programu
108/15 Obecné zastupiteľstvo volí – návrhovú komisiu v zložení : predseda Vladimír Matejov, členovia Miroslav Semaník, Ing. Marek Rolinec.
109/15 Obecné zastupiteľstvo schvaľuje – súbor rozpočtových opatrení podľa zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov – zmena rozpočtu obce Zemianske Kostoľany č. 4/2015.
110/15 Obecné zastupiteľstvo vyhovuje – protestu prokurátora proti Všeobecne záväznému nariadeniu obce Zemianske Kostoľany č. 2/2006 o poriadku na pohrebiskách na území obce Zemianske Kostoľany.
111/15 Obecné zastupiteľstvo ruší – uznesenie č. 106/15 zo dňa 28.10.2015.
112/15 Obecné zastupiteľstvo schvaľuje  - zakúpenie hasičského vozidla TATRA 148 CAS 32 od Petrolservis - Fire Servis, s.r.o. Trnava za cenu 12 000,00 EUR. 
113/15 Obecné zastupiteľstvo 
A.) Konštatuje, že:
-	Zadanie pre spracovanie návrhu ÚPN zóny „Obytný  súbor Pažite II, Zemianske Kostoľany“ -  spracovala osoba s odbornou spôsobilosťou pre obstarávanie UPD a ÚPP Ing. Martin HUDEC r.č.275 v súlade so zákonom č.50/76 Zb.z. a č.237/2000 Zb.z. (stavebný zákon) a vyhláškou MŽP SR č.55/2001 o ÚPP a ÚPD.
-	Zadanie pre spracovanie návrhu ÚPN zóny „Obytný  súbor Pažite II, Zemianske Kostoľany“ posúdil  Okresný úrad Trenčín, odbor výstavby a bytovej politiky a vydal stanovisko podľa §20 a súhlas na schválenie listom č. OU-TN-OVBP1-2015/019679-007/JQ zo dňa 05.11.2015
-	Zadanie pre spracovanie návrhu ÚPN zóny „Obytný  súbor Pažite II, Zemianske Kostoľany“ bolo vyvesené na úradnej tabuli obce od  11.8.2015 do 15.09.2015.
 B.) Schvaľuje podľa § 20 ods. 7  písm. c) stavebného zákona:
-	Zadanie pre spracovanie návrhu ÚPN zóny „Obytný  súbor Pažite II, Zemianske Kostoľany“ v zmysle stanoviska  Okresného  úradu  Trenčín OU-TN-OVBP1-2015/019679-007/JQ  zo dňa . 05.11.2015, ktorým posúdil zadanie a vydal súhlas na jeho schválenie.
C.) Odporúča starostke obce zabezpečiť:
-	Spracovanie návrhu ÚPN zóny v zmysle schváleného Zadania  pre spracovanie návrhu ÚPN zóny „Obytný  súbor Pažite II, Zemianske Kostoľany“.
-	Doručiť 1 elaborát Zadania pre spracovanie návrhu ÚPN zóny „Obytný  súbor Pažite II, Zemianske Kostoľany“ opatrený schvaľovacou doložkou  Okresnému úradu Trenčín do 14 dní od schválenia zadania v obecnom zastupiteľstve.
114/15 Obecné zastupiteľstvo schvaľuje – pridelenie nájomného bytu č. 14 v bytovke na ulici Kpt. Weinholda, súpisné číslo 683, orientačné číslo 53 Gizele Gotthardtovej, bytom Nováky, M. R. Štefánika 1621/7 v zmysle zákona na 3 roky. 

Obecné zastupiteľstvo berie na vedomie –
-	Kontrolu plnenia uznesení z rokovaní obecného zastupiteľstva zo dňa 14. 10. 2015 a 28. 10. 2015,
-	Vyjadrenia k diskusným príspevkom predneseným na rokovaniach obecného zastupiteľstva dňa 14. 10. 2015 a 28. 10. 2015,
-	Dôvodovú správu k súboru rozpočtových opatrení podľa zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov – zmena rozpočtu obce Zemianske Kostoľany č. 4/2015.
-	Informácie o aktivitách v obci,
-	Informácie o doručených a vybavených žiadostiach komisiami obecného zastupiteľstva,
-	Diskusné príspevky poslancov, hlavného kontrolóra  a občanov.

K bodu č. 16 - Záver. 
Ing. Jana Školíková – po vyčerpaní všetkých bodov zasadnutia OZ poďakovala všetkým prítomným za účasť, pozornosť a trpezlivosť a za diskusné príspevky.  
Posledné tohtoročné plánované OZ je dňa 9. 12. 2015, kde hlavnými bodmi rokovania budú návrh na schválenie rozpočtu na rok 2016, návrh na schválenie VZN o miestnych daniach a poplatkoch a aj výročná správa za rok 2014. Pozvala občanov na vianočné trhy, v piatok 4.12, ktorý je spojený s príchodom Mikuláša. Pre deti je v sobotu, 5.12. pripravený karneval v DK SNP. Všetkým zaželala príjemný zvyšok večera.
Záver : 19, 30 hodina.

Overovatelia zápisnice: 
Bohdana Pilchová			........................................

Ing. Bronislav Bajgar			........................................

Zapísala:
Mgr. Erika Matejovičová            ........................................

V Zemianskych Kostoľanoch
Dňa: 30.11.2015                                                                                                      
Ing. Jana Školíková
                                                                     starostka obce